Document ID: 32015R0006

ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/6 ΤΗΣ ΕΠΙΤΡΟΠΉΣ
της 31ης Οκτωβρίου 2014
για την τροποποίηση του παραρτήματος I του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου ώστε να ληφθεί υπόψη η εξέλιξη της μάζας των νέων επιβατικών αυτοκινήτων που ταξινομήθηκαν τα έτη 2011, 2012 και 2013
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 13 παράγραφος 2,
Εκτιμώντας τα ακόλουθα:
(1)
Η μέση τιμή μάζας που χρησιμοποιείται για τον υπολογισμό των ειδικών εκπομπών CO2 για κάθε καινούργιο επιβατικό αυτοκίνητο πρέπει να αναπροσαρμόζεται κάθε τρία έτη ώστε να λαμβάνονται υπόψη τυχόν αλλαγές της μέσης μάζας των νέων οχημάτων που ταξινομούνται στην Ένωση.
(2)
Είναι προφανές, από την παρακολούθηση της μάζας νέων οχημάτων έτοιμων για κυκλοφορία κατά τα ημερολογιακά έτη 2011, 2012 και 2013, ότι η μέση μάζα έχει αυξηθεί και ότι η τιμή M0 που αναφέρεται στο σημείο 1 στοιχείο β) του παραρτήματος I του κανονισμού (ΕΚ) αριθ. 443/2009 θα πρέπει, συνεπώς, να τροποποιηθεί.
(3)
Κατ' εξαίρεση, για την πρώτη προσαρμογή, θα πρέπει να ληφθεί υπόψη ότι η ποιότητα των δεδομένων παρακολούθησης κατά τα έτη 2011, 2012 και 2013 διαφέρει. Η νέα τιμή θα πρέπει, ως εκ τούτου, να οριστεί λαμβάνοντας υπόψη μόνο τις τιμές μάζας που κατέστη δυνατό να επαληθευτούν από τους ενδιαφερόμενους κατασκευαστές και εξαιρώντας τις τιμές μάζας που ήταν σαφώς εσφαλμένες, δηλαδή αυτές που υπερέβαιναν τα 2 840 kg ή που ήταν κάτω από 500 kg, καθώς και τις τιμές που αφορούσαν οχήματα που ήταν εκτός του πεδίου εφαρμογής του κανονισμού (ΕΚ) αριθ. 443/2009. Η νέα τιμή, επιπλέον, βασίζεται στον σταθμισμένο μέσο όρο, λαμβάνοντας υπόψη τον αριθμό των νέων ταξινομήσεων κατά τη διάρκεια καθενός από τα έτη αναφοράς.
(4)
Με βάση αυτά, η τιμή M0 που πρέπει να εφαρμόζεται από την 1η Ιανουαρίου 2016 θα πρέπει να αυξηθεί κατά 20,4 kg, δηλαδή από 1 372,0 σε 1 392,4 kg.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το σημείο 1 στοιχείο β) του παραρτήματος I του κανονισμού (ΕΚ) αριθ. 443/2009 αντικαθίσταται από το ακόλουθο κείμενο:
«Από το 2016:
Ειδικές εκπομπές CO2 = 130 + a × (M - M0)
όπου:
M
=
μάζα του οχήματος σε χιλιόγραμμα (kg)
M0
=
1 392,4
a
=
0,0457»
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Οκτωβρίου 2014.

Labels: 7
8
20